Jan de Wet

Jan de Wet (Harrismith, 3 Februarie 1950 -) is 'n Suid-Afrikaanse sanger wat meestal Christelike en geestelike liedere sing.

Opleiding 
Hy matrikuleer in 1967 aan die Potchefstroom Gimnasium en studeer daarna vir 'n graad in opvoedkunde aan die universiteite RAU en Potchefstroom. Hy gee van 1973 tot 1975 onderwys aan hoërskoolleerlinge in Namibië.

Vanaf 1975 studeer hy aan die Universiteit van Stellenbosch, dien as Voorsitter van die Studenteraad en behaal die grade B.Teologie en Meestersgraad in Teologie en word 'n predikant in die NG kerk van Suid Afrika. Hy was leraar van 'n gemeente in Somerset-Wes waar hy gewoon het van 1980 tot 1989 en begin met onafhanklike musiekbediening in 1983.

Musiekloopbaan 
Hy het sy eerste klankopname as sang en uitvoerende kunstenaar in 1967 gemaak en terwyl hy onderwyser en predikant was was hy steeds aktief betrokke by die musiek industrie. Deur die jare het hy meer as 60 musiekalbums vrygestel (plate, kassette, CDs, videos, DVDs), sommiges is saam met ander kunstenaars of kompilasie-albums o.a. Dana Winner, Gé Korsten, Coenie de Villiers, Rina Hugo, Jak de Priester, Sonja Herholdt, Carike Keuzenkamp. Talle van sy albums het goue of platinum status verwerf. Hy is tans onder kontrak by Sony Musiek en ook betrokke by die sanggroep "Manne wat Glo" wat plaaslik sowel as en internasionaal optree.

Hy was die aanbieder van radio en tv-programme (Die Hemele Roem -Radio Orion en Soeklig  op SABC2). Van sy geestelike boodskappe word gereeld op RSG en Radio Kansel uitgesaai.

Hy ontvang in 1975 en 1976 twee Sarie-toekennings (SA Recording Industry-toekenning – deesdae die SAMA) vir sy komposisies ‘Ek verlang na jou’ en ‘Sonder jou’. Sy album Via Dolorosa verwerf 'n SAMA vir die beste Gospelproduksie van die jaar. Wen ook n aantal Lier-toekennings en word deur die ATKV met n oorkonde vereer vir sy bydrae tot Gospelmusiek in SA. Ontvang  'n Huisgenoot-Skouspel en 'n Gospel Skouspel-toekenning (Radio Tygerberg) vir sy werk as gospelkunstenaar.

Hy het 'n leidende rol ingeneem tydens die stigting van die "Christelike Aksie vir Musikante", "Christian Artists SA" en die "South African Gospel Music Association".

Persoonlik 
Jan is getroud met Jeanette en het drie getroude kinders en 6 kleinkinders. Hy het deur die jare op verskeie rade gedien, talle boeke gepubliseer, 10 Comrades-maratonne suksesvol voltooi en lei gereeld groepe na Israel. Hy is ook 'n organiseerder en leier van jaarlikse motorfietstoere na die Europese Alpe.

Publikasies 
'n Aantal geestelike boeke het uit sy pen verskyn:-

 Wat sal Jesus doen, (wat in 1999 'n nasionale toekenning ontvang het), 
 Wandel met Jesus
 Die woorde van Jesus. 
 Lofliedjies 1 & 2 (Liedereboeke vir kinders)
 2 Kinderbybels (beide in Afrikaans en Engels)

Optredes 
Hy tree gereeld by verskeie Afrikaanse Kunstefeeste op, asook die Huisgenoot Skouspel. Jan se musiekbediening strek regoor Suid-Afrika sowel as in verskeie oorsese lande soos die VSA, Duitsland, Switserland, Nederland, België, Frankryk, Nieu-Seeland, Australië en die Verenigde Koninkryk sowel as naburige lande: Namibië, Botswana, eSwatini en Mosambiek. Naas sy optredes en opnames vir volwassenes is sy kinderproduksies baie bekend onder die titel LOFKLEUTERS en LOFLAAITIES.

Diskografie 
Sleutel: *Kompilasie Albums; **Solo-opname op album met ander kunstenaars; ***Saam met ander kunstenaars; ****Kortspeelopname

Opnames en Vrystellings

Eie Komposisies

Kinderkomposisies

Sien ook 
 Afrikaanse musiek
 Lys van Suid-Afrikaanse musikante

Eksterne skakels 
 Jan de Wet se tuisblad
 South African Gospel Music Association.

Suid-Afrikaanse musici